สถานเอกอัครราชทูต ณ กรุงจาการ์ตา เปิดเผย ยังไม่มีคนไทยได้รับบาดเจ็บ หรือเสียชีวิต หลังทางการอินโดนีเซียได้ประกาศเตือนภัยสึนามิ
สถานเอกอัครราชทูต ณ กรุงจาการ์ตา เปิดเผยข้อมูลผ่าน เฟสบุค ของสถานเอกอัครราชทูต ว่า เมื่อเวลาประมาณ 19.45 น. ของวันที่ 5 ส.ค.61 ที่ผ่านมา ตามเวลาท้องถิ่น (เวลาเร็วกว่าไทย 1 ชั่วโมง) เกิดเหตุแผ่นดินไหวขนาด 7 ริกเตอร์ ทางทิศเหนือของเกาะลอมบอก มีศูนย์กลางลึกลงไป 13 กม. แรงสั่นสะเทือนรู้สึกได้ถึงเกาะบาหลี โดยมี aftershock เป็นระยะๆ ส่งผลให้มีอาคารเสียหายจำนวนมาก ล่าสุด ทางการอินโดนีเซียได้ประกาศเตือนภัยสึนามิแล้ว


สถานเอกอัครราชทูต ณ กรุงจาการ์ตา รายงานว่า ในชั้นนี้ ยังไม่มีรายงานคนไทยได้รับบาดเจ็บหรือเสียชีวิต และนักเรียนปอเนาะชาวไทย 16 คนที่อยู่ใกล้ศูนย์กลางแผ่นดินไหว ปลอดภัยดี โดยสถานเอกอัครราชทูตฯ ขอให้นักท่องเที่ยวชาวไทยในพื้นที่ใช้ความระมัดระวัง หลีกเลี่ยงพื้นที่ชายฝั่งและพื้นที่ทางทะเล โดยตรวจสอบและติดตามข่าวสารจากทางการอินโดนีเซียอย่างสม่ำเสมอ ทั้งนี้ สามารถติดต่อหมายเลขฉุกเฉินของสถานกงสุลกิตติมศักดิ์ ณ เมืองเดนปาซาร์ +62 813 37316669 และหมายเลขฉุกเฉินของสถานเอกอัครราชทูตฯ +62 811 186253 ได้ตลอด 24 ชั่วโมง